b"\n_START_ARTICLE_\nGESA\n_START_SECTION_\nOr\xc3\xadgens i fundaci\xc3\xb3\n_START_PARAGRAPH_\nL'any 1857 es va constituir la Societat d'Enllumenat per Gas a Palma, que l'any 1959 comen\xc3\xa7\xc3\xa0 a oferir el servei de gas pel consum dom\xc3\xa8stic a Mallorca, d'acord amb l'etapa de desenvolupament de l'enllumenat p\xc3\xbablic, l'aparici\xc3\xb3 de l'electricitat i els seus usos convencionals, i la irrupci\xc3\xb3 de la tecnologia industrial de tracci\xc3\xb3 el\xc3\xa8ctrica que es va viure fins a les primeres d\xc3\xa8cades del segle XX._NEWLINE_L'electrificaci\xc3\xb3 a Balears va ser un fenomen tard\xc3\xa0, ja que Palma no va ser electrificada fins al 1903, despr\xc3\xa9s de la fundaci\xc3\xb3 de la Companyia Mallorquina d'Electricitat. \xc3\x89s a partir d'aquesta data que el servei el\xc3\xa8ctric va anar arribant a poc a poc a les viles i ciutats de les Balears. En tot aquest proc\xc3\xa9s es constitu\xc3\xafren fins a 59 societats amb l'objecte de produir i comercialitzar electricitat. GESA va n\xc3\xa9ixer l'any 1927 de la fusi\xc3\xb3 de la Societat d'Enllumenat per Gas Societat An\xc3\xb2nima i la Companyia Mallorquina d'Electricitat.\n_START_SECTION_\nAbsorci\xc3\xb3 de la resta de companyies\n_START_PARAGRAPH_\nEn la seva primera \xc3\xa8poca va estar molt vinculada a Joan March i Ordinas i despr\xc3\xa9s va ser adquirida per la companyia americana United Utilities and Service Corporation. Fins al 1930 absorb\xc3\xad bona part de les principals companyies el\xc3\xa8ctriques de Mallorca (La Propagadora Balear el 1928 i Energia Manacorina Societat An\xc3\xb2nima el 1929). A comen\xc3\xa7os dels anys trenta va ser controlada per Consolidated Electric and Gas Company. Durant la Segona Rep\xc3\xbablic\xc3\xa0 visqu\xc3\xa9 un per\xc3\xadode de crisi degut a la manca de pot\xc3\xa8ncia per a proveir d'energia la demanda mallorquina. L'associacionisme obrer dins l'empresa es vehicul\xc3\xa0 a trav\xc3\xa9s de la societat El Progr\xc3\xa9s. Les dificultats s'agreujaren amb la Guerra Civil. La postguerra fou un temps de problemes amb el subministrament de carb\xc3\xb3, inadequaci\xc3\xb3 de les instal\xc2\xb7lacions i restriccions de combustible. La situaci\xc3\xb3 econ\xc3\xb2mica de l'empresa empitjor\xc3\xa0.\n_START_SECTION_\nEtapa dins l'INI\n_START_PARAGRAPH_\nEl 1952 pass\xc3\xa0 a formar part de l'INI, modernitzant les instal\xc2\xb7lacions i xarxes de distribuci\xc3\xb3, a la vegada que adquiria la major part d'empreses productores i comercialitzadores de les illes. El 1957 s'instal\xc2\xb7l\xc3\xa0 una nova central a Alc\xc3\xbadia i el 1962 a Son Molines. L'any 1961 es va fer c\xc3\xa0rrec de les companyies que servien la resta d'illes. El 1968 entr\xc3\xa0 en funcionament la central t\xc3\xa8rmica de Sant Joan de D\xc3\xa9u a Palma. El 1975 entr\xc3\xa0 en funcionament l'enlla\xc3\xa7 submar\xc3\xad Mallorca-Menorca. El 1981 s'inaugur\xc3\xa0 la central d'es Murterar, que pss\xc3\xa0 a generar el 87,3% de l'energia produ\xc3\xafda a Mallorca Joan March i Ordinas_NEWLINE_L'etapa dins l'INI dur\xc3\xa0 fins al 1982, en aquesta \xc3\xa8poca es va produir un creixement constant de la demanda el\xc3\xa8ctrica degut al creixement de l'economia. Comen\xc3\xa7\xc3\xa0 una etapa de reordenaci\xc3\xb3 de la producci\xc3\xb3 i la distribuci\xc3\xb3, inaugurant-se unes quantes centrals termoel\xc3\xa8ctriques, fins a completar les connexions i interconnexions que garantien la distribuci\xc3\xb3 a totes les illes (inclosa Formentera a partir dels anys 70)._NEWLINE_El 1983 comen\xc3\xa7\xc3\xa0 l'etapa de GESA a ENDESA, que encara ara es mant\xc3\xa9, tamb\xc3\xa9 determinada pel creixement de la demanda i la producci\xc3\xb3, amb la construcci\xc3\xb3 de noves centrals."